**ՀՀ պետական բյուջեի կատարման ամփոփ բնութագիրը**

**2021 թվականի հունվար-փետրվար** **ամիսներին**

2021 թվականի հունվար-փետրվար ամիսներին ՀՀ պետական բյուջեի եկամուտները կազմել են շուրջ շուրջ 221.7 մլրդ դրամ, ծախսերը` շուրջ 203 մլրդ դրամ, պակասուրդը՝ -18.7 մլրդ դրամ: Բյուջեի եկամուտների, ծախսերի և պակասուրդի կատարողականներն առաջին եռամսյակի ճշտված ծրագրային ցուցանիշների համեմատ կազմել են համապատասխանաբար 68.3%, 49.4% և ‑21.8%: Եկամուտների, ծախսերի և պակասուրդի տարեկան ճշտված ծրագրով սահմանված ցուցանիշները կատարվել են համապատասխանաբար 14.6%-ով, 10.9%-ով և ‑5.5%-ով: Նշենք, որ հաշվետու ժամանակահատվածում ապահովվել է պետական բյուջեի ծախսային ծրագրերի շրջանակներում պետական մարմինների կողմից սահմանված կարգով ստանձնած պարտավորությունների ամբողջական կատարումը: «Հայաստանի Հանրապետության 2021 թվականի պետական բյուջեի մասին» ՀՀ օրենքի 9-րդ հոդվածի 2‑րդ կետի և «Հայաստանի Հանրապետության 2021 թվականի պետական բյուջեի կատարումն ապահովող միջոցառումների մասին» ՀՀ կառավարության որոշման 1-ին կետի 11-րդ ենթակետի պահանջներից ելնելով` պետության դրամական միջոցների համախմբված հաշվառման նպատակով պետական բյուջեի ցուցանիշներում ներառվել են նաև առանց սահմանափակման պետական բյուջեից կատարվող վճարումները և վերջիններիս արդյունքում ձևավորված եկամուտները:

*ՀՀ պետական բյուջեի եկամուտները*

2020 թվականի հունվար-փետրվար ամիսների համեմատ պետական բյուջեի եկամուտները նվազել են 9.6%‑ով կամ շուրջ 23.5 մլրդ դրամով, ինչը հիմնականում պայմանավորված է հարկային եկամուտների նվազմամբ:

Պետական բյուջեի եկամուտների 95.5%-ը ձևավորվել է հարկային եկամուտների և պետական տուրքերի, 0.5%-ը` պաշտոնական դրամաշնորհների, 4%-ը` այլ եկամուտների հաշվին:

2021 թվականի հունվար-փետրվար ամիսների ընթացքումՀՀ պետական բյուջե են մուտքագրվել շուրջ 211.8 մլրդ դրամ հարկային եկամուտներ և պետական տուրքեր, որոնք կազմել են առաջին եռամսյակի ծրագրային ցուցանիշի 69.1%-ը: 2020 թվականի նույն ժամանակահատվածի համեմատ հարկային եկամուտներն ու պետական տուրքերը նվազել են 8.7%‑ով կամ 20.2 մլրդ դրամով, ինչը հիմնականում պայմանավորված է ավելացված արժեքի հարկի, ակցիզային հարկի և շահութահարկի գծով մուտքերի նվազմամբ:

Հաշվետու ժամանակահատվածի հարկային եկամուտների և պետական տուրքերի 37.9%‑ն ապահովվել է ավելացված արժեքի հարկի հաշվին: Այն կազմել է 80.3 մլրդ դրամ, որից 39.3 մլրդ դրամը ստացվել է ՀՀ ներմուծվող ապրանքների, 41 մլրդ դրամը` ՀՀ‑ում արտադրվող ապրանքների և ծառայությունների գծով: Նշված 39.3 մլրդ դրամ գումարից շուրջ 15.9 մլրդ դրամը գանձվել է Եվրասիական տնտեսական միության անդամ պետություններից ներմուծվող ապրանքների համար: Նախորդ տարվա նույն ժամանակահատվածի համեմատ ավելացված արժեքի հարկի մուտքերը նվազել են 9.4%-ով կամ շուրջ 8.3 մլրդ դրամով, որը հիմնականում պայմանավորված է ՀՀ ներմուծվող ապրանքներից ստացված մուտքերի 11.5%-ով (5.1 մլրդ դրամով) նվազմամբ, այդ թվում՝ Եվրասիական տնտեսական միության անդամ պետություններից ներմուծվող ապրանքների համար գանձված մուտքերի 12.6%-ով (2.3 մլրդ դրամով) նվազմամբ: Նախորդ տարվա նույն ժամանակահատվածի համեմատ 7.2%-ով (3.2 մլրդ դրամով) նվազում է արձանագրվել նաև ՀՀ‑ում արտադրվող ապրանքների ու ծառայությունների շրջանառությունից ստացված ավելացված արժեքի հարկի գծով մուտքերում:

Հաշվետու ժամանակահատվածում պետական բյուջեի հարկային եկամուտների ու պետական տուրքերի 6.2%-ն ապահովվել է ակցիզային հարկի հաշվին` կազմելով շուրջ 13.1 մլրդ դրամ: Մասնավորապես` հանրապետությունում արտադրվող ենթաակցիզային ապրանքների հարկումից ստացվել է 7 մլրդ դրամ, հանրապետություն ներմուծվող ենթաակցիզային ապրանքների հարկումից՝ ավելի քան 6 մլրդ դրամ: Նախորդ տարվա նույն ժամանակահատվածի համեմատ ակցիզային հարկի մուտքերը նվազել են 34.8%-ով կամ շուրջ 7 մլրդ դրամով, որը պայմանավորված է հանրապետությունում արտադրվող ենթաակցիզային ապրանքների գծով մուտքերի 50.8%-ով (7.2 մլրդ դրամով) նվազմամբ: Միաժամանակ, նախորդ տարվա հունվար-փետրվար ամիսների համեմատ ներմուծվող ենթաակցիզային ապրանքների գծով մուտքերն աճել են 4.8%-ով (275.5 մլն դրամով):

2021 թվականի հունվար-փետրվար ամիսների ընթացքում պետական բյուջեի հարկային եկամուտների ու պետական տուրքերի 3.1%-ն ապահովվել է շահութահարկի հաշվին` կազմելով ավելի քան 6.5 մլրդ դրամ: Նախորդ տարվա նույն ժամանակահատվածի համեմատ շահութահարկի մուտքերը նվազել են 38.1%-ով կամ 4 մլրդ դրամով:

Հաշվետու ժամանակահատվածում պետական բյուջեի հարկային եկամուտների ու պետական տուրքերի 5.3%-ն ապահովվել է մաքսատուրքի հաշվին` կազմելով 11.2 մլրդ դրամ: 2020 թվականի նույն ժամանակահատվածի համեմատ մաքսատուրքի մուտքերն աճել են 6.2%-ով կամ 650.1 մլն դրամով:

2021 թվականի հունվար-փետրվար ամիսների ընթացքում ՀՀ պետական բյուջե է մուտքագրվել 75.4 մլրդ դրամ եկամտային հարկ՝ ապահովելով պետական բյուջեի հարկային եկամուտների և պետական տուրքերի 35.6%‑ը: Նախորդ տարվա նույն ժամանակահատվածի համեմատ եկամտային հարկի մուտքերը նվազել են 1.4%-ով կամ 1.1 մլրդ դրամով:

Հաշվետու ժամանակահատվածում 7.3 մլրդ դրամ են կազմել շրջանառության հարկից ստացված մուտքերը՝ ապահովելով պետական բյուջեի հարկային եկամուտների և պետական տուրքերի 3.4%‑ը: Նախորդ տարվա նույն ժամանակահատվածի համեմատ շրջանառության հարկի մուտքերը նվազել են 16.2%-ով կամ շուրջ 1.4 մլրդ դրամով:

Հաշվետու ժամանակահատվածում 6.6 մլրդ դրամ է կազմել սոցիալական վճարը` ապահովելով պետական բյուջեի հարկային եկամուտների և պետական տուրքերի 3.1%-ը և 64.4%-ով կամ 2.6 մլրդ դրամով գերազանցելով նախորդ տարվա նույն ժամանակահատվածի ցուցանիշը:

2021 թվականի հունվար-փետրվար ամիսների ընթացքում բնապահպանական հարկի և բնօգտագործման վճարների գծով եկամուտները կազմել են շուրջ 1.4 մլրդ դրամ՝ ապահովելով պետական բյուջեի հարկային եկամուտների և պետական տուրքերի 0.7%‑ը: Նախորդ տարվա նույն ժամանակահատվածի համեմատ բնապահպանական հարկի և բնօգտագործման վճարների գծով մուտքերը նվազել են 45.4%-ով կամ 1.2 մլրդ դրամով:

Հաշվետու ժամանակահատվածում պետական բյուջե են մուտքագրվել 5.7 մլրդ դրամ այլ հարկեր` կազմելով հարկերի և տուրքերի 2.7%-ը: Մասնավորապես` ավելի քան 2.9 մլրդ դրամ են կազմել «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարները, 1.7 մլրդ դրամ՝ ռադիոհաճախականության օգտագործման պարտադիր վճարները, 390.3 մլն դրամ՝ ճանապարհային հարկը, 312.8 մլն դրամ` հարկային օրենսդրության խախտման համար սահմանված տուգանքները, 212.5 մլն դրամ՝ հանրային ծառայությունների կարգավորման պարտադիր վճարները, 161.3 մլն դրամ՝ ԵՏՄ անդամ չհանդիսացող պետություններից ՀՀ մաքսային մարմինների կողմից գանձվող միասնական մաքսային վճարը: Նախորդ տարվա նույն ժամանակահատվածի համեմատ այլ հարկերի փաստացի ցուցանիշն աճել է 25.2%-ով կամ 1.1 մլրդ դրամով՝ հիմնականում պայմանավորված «Հայաստանի Հանրապետության պաշտպանության ժամանակ զինծառայողների կյանքին կամ առողջությանը պատճառված վնասների հատուցման մասին» ՀՀ օրենքով սահմանված դրոշմանիշային վճարների աճով:

2021 թվականի հունվար-փետրվար ամիսների ընթացքում պետական բյուջե են մուտքագրվել 4.3 մլրդ դրամ պետական տուրքեր` կազմելով եռամսյակային ծրագրի 49.1%-ը: Նշված գումարից 1.6 մլրդ դրամը կազմել են օրենքով սահմանված այլ ծառայությունների և գործողությունների, ավելի քան 1 մլրդ դրամը՝ լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու և շուրջ 694 մլն դրամը՝ պետական գրանցման համար գանձված տուրքերը, որոնք կազմել են առաջին եռամսյակի ծրագրային ցուցանիշների համապատասխանաբար 42.7%-ը, 51.4%-ը և 47.8%-ը: Նախորդ տարվա հունվար-փետրվար ամիսների համեմատ պետական տուրքի գծով մուտքերը նվազել են 29.1%‑ով կամ շուրջ 1.8 մլրդ դրամով, ինչը հիմնականում պայմանավորված է օրենքով սահմանված այլ ծառայությունների և գործողությունների, պետական գրանցման և լիցենզավորման ենթակա գործունեություն իրականացնելու նպատակով լիցենզիաներ, արտոնագրեր (թույլտվություններ) տալու համար գանձվող տուրքերի նվազմամբ՝ համապատասխանաբար 42.4%‑ով (1.2 մլրդ դրամով), 32.7%-ով (337.8 մլն դրամով) և 15.9%-ով (196 մլն դրամով):

2021 թվականի հունվար-փետրվար ամսվա ընթացքում ստացվել են 1.1 մլրդ դրամ պաշտոնական դրամաշնորհներ՝ կազմելով առաջին եռամսյակում ծրագրված մուտքերի 11.7%-ը: Մուտքերը նախատեսվել էին նպատակային ծրագրերի շրջանակներում, որոնց կատարողականով է պայմանավորված նշված ցուցանիշը: Եվրամիության աջակցության ծրագրերի շրջանակներում 2021 թվականին հատկացվելիք միջոցները՝ 3.8 մլրդ դրամի չափով, նախատեսվել է ստանալ առաջին եռամսյակում: Հունվար-փետրվար ամսին պետական բյուջե մուտքագրված պաշտոնական դրամաշնորհները 1.8 անգամ կամ 452.5 մլն դրամով գերազանցել են նախորդ տարվա նույն ժամանակահատվածի ցուցանիշը:

Հաշվետու ժամանակահատվածում ՀՀ պետական բյուջեի այլ եկամուտները կազմել են 8.9 մլրդ դրամ՝ 94.8%-ով ապահովելով եռամսյակային ծրագրային ցուցանիշը: Նախորդ տարվա նույն ժամանակահատվածի համեմատ այլ եկամուտների գծով արձանագրվել է 29.4% (3.7 մլրդ դրամով) անկում, որը հիմնականում պայմանավորված է ռեզիդենտներին տրամադրված վարկերի օգտագործման տոկոսավճարների մուտքերով, ինչպես նաև այն հանգամանքով, որ ՀՀ կադաստրի կոմիտեի նախորդ տարվա ծախսերի նկատմամբ եկամուտների գերազանցումից մուտքեր չեն առաջացել՝ համապատասխան արտաբյուջետային հաշիվը փակելու հետ կապված: 2020 թվականից ՀՀ կադաստրի կոմիտեի՝ գույքի նկատմամբ իրավունքների պետական գրանցում, գույքի և դրա նկատմամբ գրանցված իրավունքների և սահմանափակումների վերաբերյալ տեղեկատվության տրամադրման ծառայություններից եկամուտները մուտքագրվում են պետական բյուջե և համապատասխան ծախսերը, անկախ տվյալ եկամուտների հավաքման աստիճանից, կատարվում են պետական բյուջեից, ուստի վերոնշյալ եկամտատեսակի գծով մուտքեր չեն կարող ստացվել։

Պետական սեփականություն հանդիսացող գույքի վարձակալությունից հունվար-փետրվար ամսվա ընթացքում ստացվել են 58.8 մլն դրամ եկամուտներ՝ 69.2%-ով ապահովելով եռամսյակային ծրագիրը: Նախորդ տարվա նույն ժամանակահատվածի համեմատ նշված մուտքերը նվազել են 16.1%-ով:

Հաշվետու ժամանակահատվածում բանկերում և այլ ֆինանսավարկային հաստատություններում բյուջեի ժամանակավոր ազատ միջոցների օգտագործումից ստացվել են ավելի քան 2 մլրդ դրամ մուտքեր, որոնք եռամսյակային ծրագրային ցուցանիշն գերազանցել են 96.4%-ով և 15.9%-ով զիջել նախորդ տարվա նույն ժամանակահատվածի ցուցանիշը:

Իրավաբանական անձանց կապիտալում կատարված ներդրումներից հունվար-փետրվար ամիսներին ստացվել են 13.3 մլն դրամ շահութաբաժիններ՝ 166%‑ով գերազանցելով առաջին եռամսյակի ծրագրային ցուցանիշը և 170.2%-ով նախորդ տարվա նույն ժամանակահատվածի ցուցանիշը:

Պետության կողմից տրված վարկերի օգտագործման դիմաց հաշվետու ժամանակահատվածում ստացվել են ավելի քան 1.9 մլրդ դրամ տոկոսավճարներ, որոնք եռամսյակային ծրագրային ցուցանիշն ապահովել են 61.5%-ով և 31.4%‑ով կամ 881.8 մլն դրամով զիջել նախորդ տարվա նույն ժամանակահատվածի ցուցանիշը: Մասնավորապես` ավելի քան 1.8 մլրդ դրամ են կազմել ռեզիդենտներին տրամադրված վարկերի օգտագործման տոկոսավճարները, 35.4 մլն դրամ՝ ոչ ռեզիդենտներին տրամադրված վարկերի օգտագործման տոկոսավճարները, որոնք կազմել են առաջին եռամսյակի ծրագրային ցուցանիշների համապատասխանաբար 58.2%-ը և 106.2%-ը, ինչպես նաև 87.7 մլն դրամ՝ COVID-19-ի տնտեսական հետևանքների չեզոքացմանն ուղղված՝ տնտեսավարողներին վարկային միջոցների տրամադրման վճարները, որոնք ծրագրով նախատեսված չեն: Մուտքերի կատարողականը, ինչպես նաև նախորդ տարվա համեմատ անկումը հիմնականում պայմանավորված է ռեզիդենտներին տրամադրված վարկերի օգտագործման տոկոսավճարների նվազմամբ:

Հաշվետու ժամանակահատվածում պետական բյուջե են մուտքագրվել ավելի քան 68.3 մլն դրամ այլ կատեգորիաներում չդասակարգված տրանսֆերտներ, որոնք ծրագրով նախատեսված չեն:

2021 թվականի հունվար-փետրվար ամիսներին շուրջ 2.3 մլրդ դրամ է մուտքագրվել իրավախախտումների համար գործադիր, դատական մարմինների կողմից կիրառվող պատժամիջոցներից՝ կազմելով եռամսյակային ծրագրային ցուցանիշի 96.1%‑ը: Նախորդ տարվա նույն ժամանակահատվածի համեմատ նշված եկամուտները նվազել են 14%-ով կամ 371.7 մլն դրամով:

Այլ եկամուտներից ավելի քան 2.4 մլրդ դրամը ստացվել է ապրանքների մատակարարումից և ծառայությունների մատուցումից` 3.2%‑ով գերազանցելով առաջին եռամսյակի ծրագրային ցուցանիշը: Նախորդ տարվա նույն ժամանակահատվածի համեմատ նշված եկամուտները նվազել են 24.8%-ով կամ 794.7 մլն դրամով:

Օրենքով և այլ իրավական ակտերով սահմանված այլ եկամուտների գծով պետական բյուջե է մուտքագրվել ավելի քան 98 մլն դրամ՝ կազմելով առաջին եռամսյակի ծրագրի 24.2%-ը և 5.3%‑ով (5.5 մլն դրամով) նվազել է նախորդ տարվա նույն ժամանակահատվածի ցուցանիշը:

*ՀՀ պետական բյուջեի ծախսերը*

2021 թվականի հունվար-փետրվար ամիսներին ՀՀ պետական բյուջեի ծախսերը նախորդ տարվա նույն ժամանակահատվածի համեմատ աճել են 1.3%-ով կամ 2.6 մլրդ դրամով՝ հիմնականում պայմանավորված նպաստների և դրամաշնորհների գծով ծախսերի աճով:

Ընթացիկ ծախսերը հաշվետու ժամանակահատվածում կազմել են 194.8 մլրդ դրամ կամ առաջին եռամսյակի ճշտված ծրագրային ցուցանիշի 51.2%-ը: Նախորդ տարվա նույն ժամանակահատվածի համեմատ ընթացիկ ծախսերը աճել են 3.3%-ով կամ 6.2 մլրդ դրամով:

Հաշվետու ժամանակահատվածում 19.2 մլրդ դրամ տրամադրվել է պետական հիմնարկների աշխատողների աշխատանքի վարձատրությանը, որը կազմել է եռամսյակային ծրագրի 51.1%‑ը և 4.7%-ով (955.4 մլն դրամով) զիջել նախորդ տարվա նույն ցուցանիշը:

Ծառայությունների և ապրանքների ձեռքբերման նպատակով ՀՀ պետական բյուջեից 2021 թվականի հունվար-փետրվար ամիսների ընթացքում օգտագործվել է եռամսյակային ծրագրով նախատեսված միջոցների 34.8%‑ը՝ 13.3 մլրդ դրամ, որը նախորդ տարվա նույն ժամանակահատվածի համեմատ նվազել է 9.9%-ով կամ շուրջ 1.5 մլրդ դրամով հիմնականում պայմանավորված պայմանագրային այլ ծառայությունների ձեռք բերման ծախսերի կրճատմամբ:

Կառավարության պարտքի սպասարկմանը հաշվետու ժամանակահատվածում տրամադրվել է 11.5 մլրդ դրամ` կազմելով եռամսյակային ծրագրի 30.5%-ը: Մասնավորապես` նշված գումարից 5.7 մլրդ դրամը տրամադրվել է ներքին, 5.8 մլրդ դրամն` արտաքին պարտքի սպասարկմանը, որոնք կազմել են եռամսյակային ծրագրված ցուցանիշների համապատասխանաբար 39%-ը և 25.1%-ը: 2020 թվականի նույն ժամանակահատվածի համեմատ պարտքի սպասարկման ծախսերը նվազել են 0.6%-ով (64.6 մլն դրամով): Ընդ որում, աճ է արձանագրվել ներքին տոկոսավճարների գծով՝ 14.9%-ով կամ 740.9 մլն դրամով: Արտաքին տոկոսավճարները նույն ժամանակահատվածում նվազել են 12.2%-ով կամ 805.5 մլն դրամով:

2021 թվականի հունվար-փետրվար ամիսների ընթացքում ՀՀ պետական բյուջեից տրամադրվել են 12.9 մլրդ դրամ սուբսիդիաներ` կազմելով եռամսյակային ծրագրային ցուցանիշի 44.9%-ը և 21%-ով (2.2 մլրդ դրամով) գերազանցելով նախորդ տարվա նույն ցուցանիշը, որը հիմնականում պայմանավորված է Գյուղատնտեսական վարկերի տոկոսադրույքների սուբսիդավորման 946.7 մլն դրամ աճով և Կորոնավիրուսի (COVID-19) տնտեսական հետևանքների չեզոքացման հետևանքով տրամադրված վարկերի տոկոսադրույքների սուբսիդավորման նպատակով 2021 թվականի հունվար-փետրվար ամիսներին 580.6 մլն դրամի տրամադրմամբ:

Հաշվետու ժամանակահատվածում ՀՀ պետական բյուջեից տրամադրվել են շուրջ 22.3 մլրդ դրամ դրամաշնորհներ, որից 21.6 մլրդ դրամը` պետական հատվածի այլ մակարդակներին, 680.9 մլն դրամը` միջազգային կազմակերպություններին: Մասնավորապես, համայնքների բյուջեներին տրամադրված համահարթեցման դոտացիաները կազմել են շուրջ 10.8 մլրդ դրամ կամ եռամսյակային ծրագրի 66.7%-ը, որոնք 16.7%‑ով (1.5 մլրդ դրամով) գերազանցել են նախորդ տարվա նույն ժամանակահատվածի ցուցանիշը: Ավելի քան 9.6 մլրդ դրամ են կազմել այլ ընթացիկ դրամաշնորհները՝ ապահովելով եռամսյակային ծրագրի 49.6% կատարողական և 15.1%-ով (շուրջ 1.3 մլրդ դրամով) գերազանցելով նախորդ տարվա նույն ժամանակահատվածի ցուցանիշը: Նախորդ տարվա նույն ժամանակահատվածի համեմատ պետական բյուջեից տրամադրված դրամաշնորհներն աճել են 17.6%‑ով կամ ավելի քան 3.3 մլրդ դրամով, որը հիմնականում պայմանավորված է համայնքներին տրամադրված դոտացիաների և այլ ընթացիկ դրամաշնորհների գծով ծախսերի աճով:

2021 թվականի հունվար-փետրվար ամիսների ընթացքում պետական բյուջեի ընթացիկ ծախսերի 43.8%-ը` 85.4 մլրդ դրամ, ուղղվել է սոցիալական նպաստների և կենսաթոշակների վճարմանը` ապահովելով ներկայացված բոլոր պարտավորությունների կատարումը և կազմելով եռամսյակային ծրագրված ցուցանիշի 62.9%-ը: Մասնավորապես, 53.6 մլրդ դրամ են կազմել կենսաթոշակները, 31.8 մլրդ դրամ` նպաստները: Նախորդ տարվա հունվար-փետրվար ամիսների համեմատ սոցիալական նպաստների և կենսաթոշակների գծով ծախսերն աճել են 2.1%‑ով կամ 1.7 մլրդ դրամով՝ հիմնականում պայմանավորված նպաստների գծով ծախսերի աճով:

Հաշվետու ժամանակահատվածում հունվար-փետրվար ամիսների պետական բյուջեի միջոցներից 30.2 մլրդ դրամ տրամադրվել է այլ ծախսերին` կազմելով եռամսյակային ծրագրի 47.7%‑ը և 4.8%-ով (1.4 մլրդ դրամով) գերազանցելով նախորդ տարվա նույն ցուցանիշը:

Ոչ ֆինանսական ակտիվների հետ գործառնությունները 2021 թվականի հունվար-փետրվար ամիսների կազմել են 8.1 մլրդ դրամ կամ եռամսյակային ծրագրային ցուցանիշի 27.3%-ը: Նախորդ տարվա նույն ժամանակահատվածի համեմատ ոչ ֆինանսական ակտիվների հետ գործառնությունները նվազել են 30.6%-ով (3.6 մլրդ դրամով), որը պայմանավորված է ոչ ֆինանսական ակտիվների գծով ծախսերի նվազմամբ: Վերջիններս կազմել են 8.2 մլրդ դրամ, որոնց եռամսյակային ծրագրված ցուցանիշը կատարվել է 27.4%-ով: Ցածր կատարողականը հիմնականում պայմանավորված է արտաքին աջակցությամբ իրականացվող ծրագրերի կատարողականով, որոնց շրջանակներում օգտագործվել է եռամսյակային ծրագրված միջոցների 12.5%-ը՝ 2.5 մլրդ դրամ: Նախորդ տարվա նույն ժամանակահատվածի համեմատ ոչ ֆինանսական ակտիվների գծով ծախսերը նվազել են 31.2%-ով կամ 3.7 մլրդ դրամով, որը հիմնականում պայմանավորված է ՀՀ պաշտպանության նախարարության շենքային պայմանների բարելավման ծախսերի նվազմամբ: Ոչ ֆինանսական ակտիվների օտարումից հաշվետու ժամանակահատվածում ստացվել են 18.4 մլն դրամ չնախատեսված մուտքեր՝ 2020 թվականի նույն ժամանակահատվածում ստացված 129.5 մլն դրամի դիմաց:

*ՀՀ պետական բյուջեի պակասուրդը*

2021 թվականի հունվար-փետրվար ամիսների ընթացքում ՀՀ պետական բյուջեն կատարվել է 18.7 մլրդ դրամ հավելուդով՝ առաջին եռամսյակի համար ծրագրված 85.8 մլրդ դրամ պակասուրդի և նախորդ տարվա նույն ժամանակահատվածի 44.8 մլրդ դրամ հավելուրդի դիմաց: Բյուջեի հավելուրդը հիմնականում պայմանավորված է ծախսերի համեմատ եկամուտների առավել բարձր կատարողականով, որոնց արդյունքում ֆինանսավորման ներքին աղբյուրներում նախատեսված բյուջեի ազատ միջոցներն աճել են 373.9 մլրդ դրամով: Հաշվետու ժամանակահատվածում ֆինանսավորման ներքին աղբյուրները կազմել են ‑359.7 մլրդ դրամ, արտաքին աղբյուրները՝ 341 մլրդ դրամ՝ առաջին եռամսյակում ծրագրված համապատասխանաբար -251.5 մլրդ դրամի և 337.2 մլրդ դրամի դիմաց:

Հաշվետու ժամանակահատվածում ֆինանսավորման ներքին աղբյուրներից փոխառու միջոցների հաշվին պետական բյուջեն ֆինանսավորվել է շուրջ 8 մլրդ դրամով՝ 25.3%-ով ապահովելով եռամսյակային ծրագիրը: Մասնավորապես, գանձապետական պարտատոմսերի տեղաբաշխումից բյուջեի զուտ մուտքի հաշվին ֆինանսավորվել է շուրջ 8 մլրդ դրամով՝ 25.3%‑ով ապահովելով եռամսյակային ծրագիրը: 6.4 մլն դրամ տրամադրվել է մուրհակների մարմանը` առաջին եռամսյակում նախատեսված 19.3 մլն դրամի դիմաց։

Ներքին աղբյուրներից ֆինանսական զուտ ակտիվների հաշվին ֆինանսավորումը կազմել է ‑367.7 մլրդ դրամ` առաջին եռամսյակում ծրագրված -282.9 մլրդ դրամի դիմաց: Մասնավորապես՝ եռամսյակային ծրագրով նախատեսվել է արտաքին աջակցությամբ իրականացվող ծրագրերի շրջանակներում շուրջ 3.3 մլրդ դրամ վարկերի տրամադրում ՀՀ ռեզիդենտներին, որի դիմաց հաշվետու ժամանակահատվածում տրամադրվել է 223.7 մլն դրամ: Մասնավորապես՝ 155.8 մլն դրամ ենթավարկ է տրամադրվել ՎԶԵԲ աջակցությամբ իրականացվող Կոտայքի և Գեղարքունիքի մարզերի կոշտ թափոնների կառավարման ծրագրի շրջանակներում՝ «Կոտայքի և Գեղարքունիքի Կոշտ կենցաղային թափոնների կառավարում» ՍՊԸ-ին, 67.9 մլն դրամ՝ Գյուղատնտեսության զարգացման միջազգային հիմնադրամի աջակցությամբ իրականացվող «Ենթակառուցվածքների և գյուղական ֆինանսավորման աջակցություն» վարկային ծրագրի շրջանակներում: Նախկինում պետական բյուջեից ռեզիդենտներին տրամադրված վարկերից վերադարձվել է 2021 թվականի առաջին եռամսյակի ծրագրով նախատեսված գումարների 78.6%‑ը՝ 6.4 մլրդ դրամ, որից 4.8 մլրդ դրամը` «Հայկական ատոմակայան» ՓԲԸ-ից:

2021 թվականի հունվար-փետրվար ամիսներին ՀՀ պետական բյուջեի արտաքին ֆինանսավորումը կազմել է 341 մլրդ դրամ՝ ապահովելով առաջին եռամսյակում ծրագրված ցուցանիշի 101.1%‑ը: Արտաքին աղբյուրներում ծրագրված 367.5 մլրդ դրամի դիմաց 363.4 մլրդ դրամ են կազմել փոխառու զուտ միջոցները: Մասնավորապես՝ արտաքին դոնորների աջակցությամբ իրականացվող նպատակային վարկային ծրագրերի շրջանակներում ստացվել են 4.9 մլրդ դրամ վարկային միջոցներ՝ կազմելով եռամսյակային ծրագրի 24.8%-ը: Նշված գումարից ավելի քան 2.9 մլրդ դրամը ստացվել է Վերակառուցման և զարգացման միջազգային բանկից: 20.2 մլրդ դրամ ուղղվել է արտաքին պարտքի մարմանը՝ կազմելով եռամսյակային ծրագրի 65.3%-ը, որից շուրջ 9.3 մլրդ դրամն ուղղվել է միջազգային կազմակերպությունների, 10.7 մլրդ դրամը` օտարերկրյա պետությունների և 195.5 մլն դրամը` օտարերկրյա առևտրային բանկերի նկատմամբ պարտավորությունների մարմանը: Եվրապարտատոմսերի թողարկումից պետական բյուջեի զուտ մուտքը կազմել է 378.7 մլրդ դրամ, որից 136.8 մլրդ դրամ ուղղվել է կայունացման դեպոզիտային հաշվի համալրմանը:

Արտաքին ֆինանսական զուտ ակտիվների հաշվին պետական բյուջեի ֆինանսավորումը հաշվետու ժամանակահատվածում կազմել է շուրջ ‑22.4 մլրդ դրամ կամ եռամսյակային ծրագրով նախատեսված ցուցանիշի 73.8%-ը: Մասնավորապես՝ 19.5 մլրդ դրամ հատկացվել է Արցախի Հանրապետությանը` որպես միջպետական վարկ, որը կազմել է եռամսյակային ծրագրային ցուցանիշի 65%-ը: Վրաստանի կողմից ՀՀ նկատմամբ ունեցած վարկային պարտավորությունների մարումը կազմել է 202.1 մլն դրամ՝ 6.2%-ով գերազանցելով եռամսյակային ծրագիրը, ինչը պայմանավորված է արտարժույթի՝ կանխատեսվածից բարձր փոխարժեքով: Բաժնետոմսերի և կապիտալում այլ մասնակցության ձեռքբերման նպատակով առաջին եռամսյակում նախատեսված 478.5 մլն դրամն օգտագործվել է ամբողջությամբ: Հաշվետու ժամանակահատվածում շուրջ 2.6 մլրդ դրամով ավելացել է արտաքին աղբյուրներից ստացված վարկային և դրամաշնորհային միջոցների մնացորդը: